จะเกิดฝนตกหนักในพื้นที่ภาคเหนือตอนบนและภาคตะวันออกเฉียงเหนือตอนบนช่วง 1-2 วันนี้ ส่วนสัปดาห์นี้กรุงเทพมหานครและปริมณฑลฝนจะน้อยลงและตกกระจายบางพื้นที่
ประเทศไทย จะเกิดฝนตกหนักในพื้นที่ภาคเหนือตอนบนและภาคตะวันออกเฉียงเหนือตอนบนช่วง 1-2 วันนี้ ส่วนสัปดาห์นี้กรุงเทพมหานครและปริมณฑลฝนจะน้อยลงและตกกระจายบางพื้นที่            นางสาวกรรวี สิทธิชีวภาค รองอธิบดีกรมอุตุนิยมวิทยา กล่าวถึงสถานการณ์สภาพอากาศและฝนในประเทศ ว่า ช่วงนี้แนวโน้มฝนของประเทศส่วนใหญ่อยู่ทางด้านทิศตะวันตกของประเทศ อย่างภาคเหนือด้านตะวันตก ภาคกลางด้านตะวันตก ภาคใต้ ส่วนพื้นที่อื่นๆมีฝนตกเล็กน้อยหรือตกกระจาย โดยเฉพาะช่วง 1-2 วันนี้จะมีฝนตกหนัก จากนั้นฝนจะเริ่มลดลง ซึ่งระหว่างวันที่ 14-15 มิถุนายน จะเห็นแนวร่องความกดอากาศต่ำจะพาดผ่านทางตอนบนของประเทศ ส่งผลให้แนวฝนจะเคลื่อนไปอยู่บริเวณภาคเหนือตอนบนและภาคตะวันออกเฉียงเหนือตอนบน จึงขอให้ระมัดระวังดินโคลนถล่มและดินสไลด์บนพื้นที่สูงชันและเชิงเขา            รองอธิบดีกรมอุตุนิยมวิทยา กล่าวย้ำว่า ในกรุงเทพมหานครและปริมณฑลจะมีแนวโน้มฝนลดลงช่วงสัปดาห์นี้และมีตกกระจายในบางพื้นที่ แต่ยังไม่มีฝนตกสะสม 2-3 ชั่วโมง ทั้งนี้ กรุงเทพมหานครเป็นพื้นที่อ่อนไหวและอยู่ใกล้ก้นอ่าวไทย อาจส่งผลให้ลักษณะของลมมรสุมที่พัดปกคลุม แนวเมฆ และความชื้นที่สะสมจะกระทบกรุงเทพมหานครได้เช่นกัน